Programm ġdid ta' Masters fi Xjenza u Ħiliet Kirurġiċi minn Ottubru li ġej fl-Università ta' Malta
Imtella' Ġunju 14, 2020 Il-Fakultà tal-Mediċina u l-Kirurġija fl-Università ta' Malta ngħaqdet mal-Barts Cancer Institute of Queen Mary University f'Londra biex toffri Programm ta' Masters fix-Xjenza fil-Ħiliet Kirurġiċi minn Ottubru li ġej. TVM tkellem mal-kirurgu, il-Professur Godfrey Laferla. Minn Ottubru li ġej il-Fakultà tal-Mediċina u l-Kirurġija fl-Università ta' Malta se tibda toffri programm ġdid ta' Masters fi Xjenza u Ħiliet Kirurġiċi. Id-dekan ta' din il-fakultà, il-Professur Godfrey Laferla, qal li dan hu l-ewwel Masters degree li qed isir b'kollaborazzjoni bejn l-Universita' ta' Malta u l-Queen Mary's University of London. "Jiġifieri meta tikkwalifika tieħu ż-żewġ qualifications miż-żewġ universitajiet. Dan hu intiż l-iżjed għat-tobba li jkunu għadhom kemm iggradwaw u jkunu qed jikkunsidraw jidħlu karriera fis-surgery jew fl-obstetrics u gynaecology għax il-programm kif inhu mqassam tagħmel l-affarijiet bażiċi li jkollok bżonn titgħallem bħala surgeon però dawk li se jkomplu għal surgeon jew gynaecology għandhom unit speċjali li jistgħu jieħdu u għandhom l-option li jagħżlu wieħed jew l-ieħor." Il-Professur Laferla qal li f'dan il-kors ta' sentejn tingħata ħafna importanza lill-prattika. "Li fih interessanti huwa li għandek ħafna hands on practice u għandek ukoll virtual practice wkoll. Jiġifieri inti tilbes il-goggles jew maskra li tista' tqabbadha mal-mobile tiegħek stess u jkollok virtual operating theatre u tara l-operazzjonijiet virtwalment." Id-Dekan tal-Fakultà tal-Mediċina u l-Kirurġija qal li l-Universitàqed tistenna li għal dan il-kors japplikaw kemm studenti Maltin u wkoll barranin, inkluż mill-Ingilterra.